
הכנסת העשרים
מושב שני
<פרוטוקול מס' 106>
מישיבת ועדת הפנים והגנת הסביבה
יום שני, ט"ו בשבט התשע"ו (25 בינואר 2016), שעה 9:00
<סדר היום:>
<התנהלות המדינה ועיריית ירושלים כלפי תושבי ליפתא והסדרת זכויותיהם>
נכחו:

<חברי הוועדה:> 
דוד אמסלם – היו"ר

נאוה בוקר 

יואב בן צור

אורי מקלב

רויטל סויד

רחל עזריה

חברי הכנסת:
דב חנין

יוסי יונה

מיקי לוי
יעל כהן-פארן

<מוזמנים:> 
	עידו לבנה
	–
	סגן ממונה מחוז ירושלים, משרד הפנים

	חן פרנקל
	–
	סגן מתכננת מחוז ירושלים, משרד האוצר

	איגי פז
	–
	עורך דין, ייעוץ וחקיקה, משרד המשפטים

	רות  אפריאט
	–
	לשכה משפטית ירושלים, רשות מקרקעי ישראל

	ציפי בורשטיין
	–
	עורכת דין, לשכה משפטית ירושלים, רשות מקרקעי ישראל

	דורון נויורט
	–
	עורך דין, מנכ"ל חברת מוריה, עיריית ירושלים

	איתמר בן מאיר
	–
	רואה חשבון, משנה למנכ"ל, עיריית ירושלים

	ריטה לדיזנסקי
	–
	מנהלת אגף נכסי העירייה, עיריית ירושלים

	חזי שוורצמן
	–
	מנהל אגף תחבורה ופיתוח תשתיות, עיריית ירושלים

	מוטי חזיזה
	–
	עורך דין, עיריית ירושלים

	משה שמחוני
	–
	שמאי מקרקעין, עבור חברת מוריה ועיריית ירושלים

	פיני ויקסלבוים
	–
	עורך דין, לשכה משפטית, עיריית ירושלים

	מרדכי שמעון
	–
	עורך דין, ב"כ התושבים, קהילת ליפתא

	משה משה
	–
	נציגי המשפחות, תושב ליפתא

	סיניה משה
	–
	נציגי המשפחות, תושבת ליפתא

	שרת אקראי
	–
	נציגי המשפחות, תושבת ליפתא תחתית

	יואב אקראי
	–
	נציגי המשפחות, תושב ליפתא

	אלעד אקראי
	–
	נציגי המשפחות, תושב ליפתא

	אורית אקראי
	–
	נציגי המשפחות, תושבת ליפתא

	אביחי אקראי
	–
	נציגי המשפחות, תושב ליפתא

	עידו יוחנן
	–
	נציגי המשפחות, תושב ליפתא

	יוני יוחנן
	–
	נציגי המשפחות, תושב ליפתא

	ענת יוחנן
	–
	נציגי המשפחות, תושבת ליפתא

	עובדיה עובדיה
	–
	נציגי המשפחות, תושב ליפתא

	איתן מועלם
	–
	נציגי המשפחות, תושב ליפתא

	נטע מועלם
	–
	נציגי המשפחות, תושבת ליפתא

	מנשה מוסה
	–
	נציגי המשפחות, תושב ליפתא

	שרה מוסה
	–
	נציגי המשפחות, תושבת ליפתא

	ליז מועלם
	–
	נציגי המשפחות, תושבת ליפתא

	אופיר מועלם
	–
	נציגי המשפחות, תושב ליפתא

	מבשרת נבו
	–
	לוביסטית (גלעד יחסי ממשל ולובינג), מייצגת את עיריית ירושלים


<ייעוץ משפטי: >
תומר רוזנר
רועי טיסר
<מנהלת הוועדה:>
לאה קריכלי
<רישום פרלמנטרי:>
ר.כ., חבר המתרגמים
<התנהלות המדינה ועיריית ירושלים כלפי תושבי ליפתא והסדרת זכויותיהם>
<היו"ר דוד אמסלם:>
בוקר טוב. אני מתכבד לפתוח את ועדת הפנים והגנת הסביבה בנושא התנהלות המדינה ועיריית ירושלים כלפי תושבי ליפתא והסדרת זכויותיהם. אני רוצה קודם כל ברשותכם, להעביר את זכות הדיבור ליוני יוחנן תושב המקום, על מנת שבעצם יציג את תמונת המצב, לפי ראות עיני התושבים. 

דרך אגב, כל התושבים שרוצים לספר לנו משהו, להוסיף על הדברים של יוני, אז הייתי מבקש שהם יישבו כאן, לא מאחור. מי שיושב כאן אז הוא לא מדבר. מי שרוצה לדבר ולהתייחס אז שיישב בספסלים סביב השולחן.

בבקשה, יוני.

<יוני יוחנן:>
בוקר טוב לכולם. אני יוני. נולדתי בליפתא.

<היו"ר דוד אמסלם:>
תגיד את השם ואת המשפחה בשביל הפרוטוקול.

<יוני יוחנן:>
בוקר טוב לכולם, אני יוני יוחנן, יליד ליפתא. ההורים שלי הגיעו לליפתא בשנת 1951, אחרי שהיו שישה חודשים במעברה במגידו.

ליפתא יושבה על ידי הסוכנות היהודית מלכתחילה. יש פה גם חלק מהמסמכים שמאשרים את זה. ליפתא הייתה ללא תנאים בכלל. היא הייתה על קו הגבול, ללא חשמל, ללא מים. בשנת 1953 קיבלנו מים, נקודה מרכזית. בשנת 1958, בהתערבות הנשיא יצחק בן צבי ורעייתו, סופק לנו חשמל.
אני פחות אדבר על הנושא של הקשיים של ליפתא והמקום שגדלנו בו - - -

<היו"ר דוד אמסלם:>
אתה יכול גם לפרט על זה בכמה מילים, זה בסדר.

<יוני יוחנן:>
אבל הוא פחות חשוב.

<היו"ר דוד אמסלם:>
אבל לי זה חשוב. לי חשוב כדי להבין בסופו של דבר את כל המכלול.
<יוני יוחנן:>
אז ליפתא הייתה מקום שהטופוגרפיה שלו קשה מנשוא. עד היום אנחנו רואים את בתי ליפתא ואת התשתיות, שאנשים היו צריכים ללכת קילומטר בבוקר לבתי הספר בהרים ולחזור כי אין תשתיות, אין כבישים, גם נכון להיום. 

בליפתא היו 300 משפחות שגרו שם עד 1969. בשנת 1969 זעקת התושבים, המדינה פינתה אותם, מינהל מקרקעי ישראל והמדינה פינו אותם תמורת פיצוי-פינוי בשנת 1969.
<היו"ר דוד אמסלם:>
לאן פינו אותם? לשיכונים מה שנקרא?

<יוני יוחנן:>
פינו אותם תמורת תשלום. קיבלו 3,000 לירות למשפחה ותושבי ליפתא פונו מהמקום בשנת 1969. החורים שאתם רואים בבתים של ליפתא, זה מה שעשו אחרי שכל אחד קיבל את התשלום - היו שולחים את הקומפרסור ועושים את החורים האלה בגגות. 

<היו"ר דוד אמסלם:>
כדי שלא ייכנסו אחרים.

<יוני יוחנן:>
כדי שלא ייכנסו מחדש. בליפתא נשארו 13 משפחות שהמדינה לא פינתה אותן, גם לא הייתה אמורה לפנות אותן, כי היה להן פחות בעיה בקטע הטופוגרפי, כי הן סמוך לכביש.

<היו"ר דוד אמסלם:>
זאת אומרת מי שרצה להתפנות בזמנו זה בן אדם שיזם את הפינוי. 

<יוני יוחנן:>
נכון. 

<היו"ר דוד אמסלם:>
בגלל שהיה כל כך קשה.

<יוני יוחנן:>
נכון.

<היו"ר דוד אמסלם:>
ואז נתנו לו את השיכון והוא שמח לרוץ.

<יוני יוחנן:>
נכון. ונשארו 13 משפחות שאתם רואים אותן. אין אחד שלא רואה אותן ביציאה מירושלים בצד ימין. 

<יוסי יונה (המחנה הציוני):>
סליחה, אדוני יושב הראש, אני לא הבנתי, קראתי את זה. מה זאת אומרת בגלל שהם היו סמוכים לכביש ולכן?

<מיקי לוי (יש עתיד):>
רחוק מהגבול. זה רק ירושלמים יודעים. 

<היו"ר דוד אמסלם:>
למטה היה הגבול.

<יוני יוחנן:>
כביש 9 היה הגבול, אז היו גם הבעיות של ההתנגדויות של ה - - -

<היו"ר דוד אמסלם:>
היה להם יותר קל לעלות. הם לא היו צריכים לעלות את כל העלייה הזאת איזה שעתיים עד למעלה. 

<יוני יוחנן:>
בדיוק.

<היו"ר דוד אמסלם:>
היו עם חמורים הרי.

<יוסי יונה (המחנה הציוני):>
אנחנו לא. אנחנו שלא גרים בירושלם לא יודעים את זה. השאר.

<היו"ר דוד אמסלם:>
תדמיין.

<יוני יוחנן:>
איך כינה אותם נשיא המדינה שהיה בביקור בשנת 1958, כשעדיין לא היה חשמל - שהוא מכספו הפרטי תרם והתרים את מפעל הפיס להביא חשמל למקום – חלוצים ובתנאים על אנושיים שגרו ביישוב שם. 

נעבור עכשיו ברשותך לצד המשפטי. בשנים 1951-1953 התקבלה החלטת ממשלה של ועדת הפנים של הכנסת. בין פורת היה האפוטרופוס הכללי על נכסי נפקדים ושר האוצר דאז. רצו להכשיר את כל הזכויות של התושבים שישבו בשנות ה-50. ההוראה הזאת ניתנה לרשות הפיתוח. רשות הפיתוח - - -

<היו"ר דוד אמסלם:>
שזה לטובת העניין מינהל מקרקעי ישראל היום.

<יוני יוחנן:>
כן. רשות הפיתוח הוציאו את זה בנוהל נכסים שלהם, שחשפתי אותו בעבודת מחקר שלי, אדוני יושב הראש. ורשום שם בסעיף 6 לנוהל הנכסים – דייר המחזיק במושכר אין לו חוזה ויוכיח שהוא מחזיק במושכר לפני 15.4.53, ייערך איתו ללא חוזה. אנחנו הגשנו עתירה לבג"ץ בשנת 2012 על הנוהל הזה.

<היו"ר דוד אמסלם:>
לא, לא, לפני כן. תן לנו את תמונת המצב. אני לא מבין את השתלשלות העניין. אתם גרתם בליפתא, פינו את מי שרצה להתפנות, התפנו, נשארו 13 משפחות ואז מה קרה איזה בוקר?

<יוני יוחנן:>
מה קרה איזה בוקר? בשנת 2007 הייתה תכנית 6036 לליפתא לעשות שכונת וילות.

<היו"ר דוד אמסלם:>
כן, מכיר את התכנית.

<יוני יוחנן:>
כן. אז כולנו קיבלנו צווי סילוק יד בשנת 2007.

<היו"ר דוד אמסלם:>
ממי?

<יוני יוחנן:>
ממינהל מקרקעי ישראל.

<היו"ר דוד אמסלם:>
באיזו תואנה?

<יוני יוחנן:>
בטענה של פולשים.

<היו"ר דוד אמסלם:>
של פולשים?

<יוני יוחנן:>
כן.

<היו"ר דוד אמסלם:>
טוב. ממתי אתם פולשים?

<יוני יוחנן:>
אצלם זה תאריך לא ידוע – פלשתם. זו הגדרה שכולם מכירים אותה – לא ידוע. פשוט הם יישבו אותנו שם והם לא יודעים מתי יישבו, אבל בסדר.
<היו"ר דוד אמסלם:>
זאת אומרת ביקשו מכם לעזוב את הבתים?

<יוני יוחנן:>
כן, תוך 30 יום, צו סילוק יד, לצאת מהבתים.

<היו"ר דוד אמסלם:>
זאת אומרת קום, תיקח את המזוודה, לך תחפש לך מלון. זאת הכוונה? 

<יוני יוחנן:>
כן. ולא רק זה, גם הם תובעים 7 שנים אחורה, כבוד יושב הראש. 

<היו"ר דוד אמסלם:>
מה? דמי שכירות?

<יוני יוחנן:>
דמי שימוש ראויים. פלשת לשטח שלנו, תשלם 7 שנים אחורה דמי שימוש ראויים.

<היו"ר דוד אמסלם:>
אוקיי, מה עשיתם?

<יוני יוחנן:>
התנהלנו בבית משפט השלום עד שנת 2011. השופטת מלכה אביב בזמנו אמרה להם – אני רואה אותם כדיירים מוגנים, חבל לכם על כל ההתנהלות המשפטית. בשנת 2011 חשפתי את המסמכים האלה של הנהלים האלה והגשנו בגינם עתירה לבג"ץ, כבוד יושב הראש.
בבג"ץ, תשובת המדינה הייתה שנכון שהייתה החלטת ממשלה להכשיר את זכויות התושבים. אנחנו פרסמנו את זה בעיתון "דבר", זה בעמוד השלישי פה, אפשר לראות את הנוסח של הפרסום בעיתון "דבר" בשנת 1953 - לבוא להכשיר את הזכויות.

<היו"ר דוד אמסלם:>
דרך אגב, אותם אנשים מאיפה הם באו בדיוק, העולים, באותה תקופה?

<יוני יוחנן:>
כורדיסטאן.

<היו"ר דוד אמסלם:>
הם ידעו בכלל לקרוא עברית? ידעו את התפילות בעל פה, אני מבין.

<יוני יוחנן:>
אם הם ידעו לקרוא עברית? גם את התפילות בעל פה היינו עושים. 

<היו"ר דוד אמסלם:>
הבנתי. אוקיי, אז הם פרסמנו בעיתון דבר. אני מניח שהם היו קוראים עיתון "דבר" אז, אותם אנשים.

<יוני יוחנן:>
כן, בדיוק. זה הפרסום פה בעיתון "דבר". בנוסף לפרסום בעיתון "דבר", המינהל באותה עתירה, באותה נשימה, בסעיף 23 לעתירה, ואני אצטט את מה שהוא רשם שם – נציין כי במינהל מקרקעי ישראל מתבצעת עבודת מטה אשר עשויה להשליך על ענייננו ולו בעקיפין. בין היתר נבחנת האפשרות, לפנים משורת הדין ובכפוף לעמידה בתנאים שונים, אפשרות לחתום על הסכמי שכירות עם מי שמחזיקים שנים ארוכות בנכסים של רשות הפיתוח, ללא תשלום דמי שכירות.

השופט דנציגר אמר תשמעו, המינהל סוף סוף התאפס על עצמו, רוצה להיטיב עמכם. ביקשנו להקפיא את העתירה. הוא אמר אני לא מוצא מקום להקפיא את העתירה. אני מבקש – אם צוות המטה של המינהל שהוקם בימים אלה, ההחלטה שלו תהיה לא ראויה, אני מרשה לכם לחזור עם העתירה חזרה אלינו. 

כבוד יושב הראש, משנת 2012 עד היום עשרות מכתבים, עשרות טלפונים למינהל מקרקעי ישראל בטענות הזויות, כולל עם היועצת המשפטית מניה, כולל עם זה שהפנו אותי לרחל צדקה, עוזרת בכירה למינהל, שישבה איתי לפני שלושה חודשים ואמרה לי תשמע, אין מנהל במינהל, אין מישהו שיקים את צוות המטה. אין אפשרות לקבל החלטות במינהל. 

<היו"ר דוד אמסלם:>
הבנתי.

<יוני יוחנן:>
אז אנחנו דורשים בתוקף, כבוד יושב הראש, להפסיק את כל המהלכים המשפטיים של ליפתא, עד שיוקם צוות מטה, שיחליטו מה הזכויות שלנו, אם יש לנו זכויות. אדוני יושב הראש, הזכויות האלה שאנחנו מדברים עליהן, הן כנגד כל תושבי מדינת ישראל, כי כפר עמל, שכונת הארגזים, כל התושבים שישבו בשנות ה -50, המדינה מחויבת להם, כי יש חוק ואני מבין שיש חוק ואף אחד לא ביטל את אותו חוק, עדיין הוא בתוקף, למרות שכן ידענו או לא ידענו לקרוא עיתון "דבר". 

<היו"ר דוד אמסלם:>
יוני, עוד שאלה ברשותך. איך נכנסת עיריית ירושלים לתמונה.

<יוני יוחנן:>
עיריית ירושלים. אנחנו בגין העתירה לבג"ץ, וזה דבר שבלהט הדברים אפילו לא הספקתי להגיד אותו. מינהל מקרקעי ישראל מחליט להפסיק את התביעות כנגד תושבי ליפתא. באותו דיון שהיינו והם הקימו צוות מטה משכו את כל התביעות מתושבי ליפתא. אחרי שנתיים הם עשו לנו סיבוב. העבירו, וזה לא אנחנו, זה לא שאמרו לנו תשמע, אתם כבר לא שייכים אלינו, אתם שייכים לעיריית ירושלים. הפקיעו את השטח ושלחו אותנו כפולשים לעיריית ירושלים. ועיריית ירושלים כרגע אומרת מה אתם רוצים? זה המינהל, זה לא אנחנו. זה הזכויות. 
<מיקי לוי (יש עתיד):>
אבל חלק מהזכויות הופקו לטובת כביש מספר 1.

<יוני יוחנן:>
כן, כן. 

<היו"ר דוד אמסלם:>
רק שנייה, אני רוצה להבין. כל השטח הועבר לעיריית ירושלים או רק שטח הכביש?

<יוני יוחנן:>
לא. למעט שני תושבים שכבר קיבלו צווי פינוי מהמינהל, שהם יושבים פה, כבוד יושב הראש, 11 משפחות כרגע - - -

<היו"ר דוד אמסלם:>
קרא לי דודי, עזוב כבוד יושב הראש. קרא לי דודי. עזוב את ההצגה הזאת.

<יוני יוחנן:>
בסדר גמור. אני קצת מתרגש - - -

<היו"ר דוד אמסלם:>
לא, אל תתרגש.

<יוני יוחנן:>
כי זה נטל כבד לשבת פה עם אחריות של כל כך הרבה משפחות, שאני מרגיש את הכל על הכתפיים שלי. אני מתרגש. אני מתנצל גם.

<היו"ר דוד אמסלם:>
אחלה יוני. אני אמזוג לך גם מים. אבל רציתי לדעת לגבי עיריית ירושלים. אני הבנתי שהיא נכנסת בעצם בכובע של, כמו שאמרתי, מבחינת זכויות הדרך בכביש מספר 1, ההרחבה של כביש 1.

<יוני יוחנן:>
כן.

<היו"ר דוד אמסלם:>
זה כולל את כל המבנים? את כל 13 המשפחות. 

<יוני יוחנן:>
למעט שני מבנים שהם מחוץ להפקעה.

<היו"ר דוד אמסלם:>
זאת אומרת כל המבנים בעצם, 11 מבנים, נכנסים בגבולות ההפקעה ואז העירייה אמרה תשמע, מה אתה רוצה ממני, אם יש לך בעיה זה מול המינהל, תעזוב אותנו.

<יוני יוחנן:>
נכון, אחד זורק את הכדור לשני. יש לכם בעיה. זה נסח הזכויות שלכם, אתם פולשים.

<היו"ר דוד אמסלם:>
הבנתי. תודה רבה.

<מיקי לוי (יש עתיד):>
אדוני, לא הבנתי למה עכשיו העירייה, עם הכביש. עכשיו יש הרחבה נוספת של הכביש על חשבון השטחים?

<יוני יוחנן:>
על חשבון הבתים. 

<היו"ר דוד אמסלם:>
יש תכנית אב כבר מזמן. 

<תומר רוזנר:>
זה הנתיב השלישי.

<מיקי לוי (יש עתיד):>
הנתיב השלישי? 

<יוסי יונה (המחנה הציוני):>
זאת אומרת העירייה הפכה מן מוציאה לפועל של ה - - -

<היו"ר דוד אמסלם:>
אתה יודע, אתה מכיר את הסיפור. העירייה כרגע היא לכאורה לא צד בעניין. הם העבירו אותם לעירייה. זה הכדרור, שיטת הכדרור. עכשיו העירייה היא לא צד בעניין. היא אומרת עזוב את הבית, זה כביש.

מישהו מהתושבים רוצה עוד להוסיף משהו על מה שיוני אמר, לפני שאנחנו מעבירים את זכות הדיבור לחברי הכנסת ואחרי זה לדרג המקצועי? ודרך אגב, אין לנו הרבה זמן. בשעה 10:00 אנחנו מסיימים את הדיון, אז לכן הייתי מבקש להצטמצם. 

כן, אדוני עם כובע הגרב, בבקשה.

<מנשה מוסה:>
בוקר טוב, קוראים לי מנשה מוסה, תושב ליפתא. כמו שאמר חברי, מאז שקיבלנו מכתבים שאנחנו פולשים - - -

<היו"ר דוד אמסלם:>
מתי קיבלת את המכתב?

<מנשה מוסה:>
בשנת 2008, כמו שחברי דיבר. מאז כל הכסף שהיה לנו הוצאנו על עורכי דין, בכדי לראות איפה אנחנו נמצאים. מאז אני, היום אני בן 74. אני חי על כדורים. אשתי אותו דבר. אם רוצים לפנות אותנו בלי פיצוי הולם, שיבואו יפנו גם אותנו בתוך הבית, ביחד עם הבית. זה מה שיש לי לומר. 

<היו"ר דוד אמסלם:>
תודה רבה. כמה שנים אתה גר בליפתא?

<מנשה מוסה:>
50-60. אני כבר לא זוכר.

<היו"ר דוד אמסלם:>
מחוץ לארץ הגעת לליפתא?

<מנשה מוסה:>
כן, מחוץ לארץ.

<היו"ר דוד אמסלם:>
הבנתי. מהתושבים, מישהו רוצה להוסיף עוד משהו? בבקשה, גברת. מה שמך?

<שרה מוסה:>
שמי שרה מוסה. הוצאנו 7,000 קנינו את הבית ממישהו. לא פלשנו ולא כלום. קיבלנו מכתב שאנחנו פולשים.
<היו"ר דוד אמסלם:>
תודה רבה. בבקשה, אדוני.

<עובדיה עובדיה:>
שמי עובדיה עובדיה, בן 58. נולדתי בבית שאני גר בו היום. יש לי מסמך מתחילת שנות ה-70 מחברת פרזות, שהייתה החברה הממשלתית העירונית. במכתב כתוב – אתם לא עומדים בקריטריונים. בבוא היום, כשתרצו למכור את הבית, הבית שלכם שווה הרבה כסף ותוכלו לעבור לאן שאתם רוצים. 

<היו"ר דוד אמסלם:>
תוכלו למכור את הבית ו-?

<עובדיה עובדיה:>
כן, הבית שלכם שווה הרבה כסף. בבוא היום תוכלו למכור את הבית ולעבור לאן שאתם רוצים. חברת פרזות, חברה ממשלתית. במכתב הזה אנחנו מחזיקים.

<היו"ר דוד אמסלם:>
תודה. כן, בבקשה, גברתי.

<ליז מועלם:>
בוקר טוב. שמי ליז מועלם, אני אשתו של אופיר מועלם. לנו, בניגוד לשאר הדיירים, יש צו פינוי מהבית כבר. המקום הזה שאנחנו גרים בו היום - - -

<היו"ר דוד אמסלם:>
מה זאת אומרת בניגוד לשאר הדיירים? לשאר הדיירים אין צו פינוי?

<ליז מועלם:>
לשאר הדיירים זה עדיין במשא ומתן. 

<יוני יוחנן:>
אין צו פינוי. הם מחוץ להפקעה הזאת.

<היו"ר דוד אמסלם:>
אתם מחוץ להפקעה.

<ליז מועלם:>
אנחנו הפסדנו בערכאות המשפטיות, וזה אחרי ששמנו את מיטב כספנו להרבה עורכי דין, שחלקם גם מכרו אותנו וגרמו לנו לחורים בכלכלה בצורה שאי אפשר לתאר אותה. אני ילדתי שלושה ילדים בליפתא ומעבר לזה יש לנו ילד שמשרת בסיירת גבעתי, ילד בן 21, שגם הוא נולד בליפתא ועוד ילדה שנולדה בליפתא. כולם נולדו בליפתא והיום אנחנו כולנו פולשים. כולנו פולשים.

<היו"ר דוד אמסלם:>
איך הגעתם לליפתא?

<ליז מועלם:>
הסבא וסבתא של בעלי הגיעו מכורדיסטן, כמו ההורים של יוני, והביאו אותם לבור הזה, השחור, לגור שם וזה מה שהם ידעו. ואז במשך השנים אופיר בעלי והאחים שלו, היה להם קצת כסף, שיפצו את הבית. זה העוון שלנו, כי אי אפשר היה לחיות כך. סללו כביש. עשו ביוב, מה שאף אחד לא עשה למענם, הם עשו. ופתאום עכשיו אנחנו פולשים. באים, רוצים לזרוק אותנו מהבית. אין לנו לאן ללכת. זה לזרוק זוג ששירת בצבא, שנותן את כל כולו למדינה. 

יש לי אח סגן אלוף בצבא, גם בסיירת גבעתי. בצוק איתן הוא אחד המוכרים, אלי ג'ינו, הבן שלנו הולך בדרך שלו. אנחנו מוליכים את הילדים שלנו לשרת את המדינה, לתת למדינה, לתרום למדינה, וסליחה, מה אנחנו מקבלים? בעיטה? עופו החוצה? בלי שום פיצוי, בלי שום כלום, להיזרק לרחוב. להתחיל את החיים שלנו מחדש, כשאין לנו. 

אנחנו לא אנשים שאגרנו. אנחנו אנשים עשירים. אין לנו כלום. זה פשוט למוטט אותנו. להרוס לנו את החיים. זה מה שיש לי לומר. ואני לא יודעת איזה נשמה או איזה בן אדם, או מישהו במקומנו, שם למעלה, שיושב, יכול היה להיות במקומי. שהילדים שלי כל החופש הגדול האחרון, מה שהם ידעו לשאול – אמא, אנחנו נמשיך בשנה הבאה בבית הספר? אמא, לאן נלך? זה להרוס לנו את החיים ולילדים שלנו את החיים. אני לא חושבת שאת דור העתיד בונים ככה. בטח לא כשאנחנו מלח הארץ ומאמינים במדינה הזאת. אני מצטערת.

<היו"ר דוד אמסלם:>
תודה רבה. בבקשה. 

<מוטי שמעון:>
ברשותכם, אני מוט שמעון. אני גם שייך לשכונה וגם כעורך דין, מייצג חלק מהתושבים בשכונה בהליכים משפטיים שונים. 

שמענו כאן דברים שנאמרו מפיו ולא רק מפיו, אלא ממש מקירות ליבו של יוני יוחנן, וגם שמענו כאן את נטיפי הדמעות של התושבים. אני חושב שדווקא היום, בט"ו בשבט, היום המיוחד הזה של הקשר שלנו לארץ והיום המיוחד של כנסת ישראל, אפשר לראות אור. אנחנו רואים אור בעובדה שאכן הוזמנו לכאן, לוועדה הנכבדת הזאת, ואני חושב שזו הזדמנות דווקא לצאת טיפ-טיפה מתוך המיקרו שאנחנו רואים אותו כאן והוא ממש יוזם הזלת דמעות. 

אבל אם נסתכל על זה קצת יותר מגבוה וכאן באמת נכנסת השאלה או התפקיד שאנחנו יכולים לצפות לו מהכנסת ומהוועדה הנכבדת הזאת, להסתכל קצת יותר על המקרו. הבעיות המשפטיות והבעיות הסוציאליות והבעיות האישיות - - -

<היו"ר דוד אמסלם:>
רק בוא תצטמצם בזמן. אני נותן לך עוד דקה לסגור את העניין, כי אני רוצה להספיק לקיים את הדיון. אני הבנתי את הרעיון.

<מוטי שמעון:>
הרעיון הוא פשוט. את המדינה הזאת הקימו הרבה אנשים והרבה מעשים. קרה שלא בכוונה, או מתוך חוסר שימת לב, קרה שחלק מהמעשים וחלק מהאנשים, איפה שהוא בדרך לא קיבלו את החותמת של הציונות, לא קיבלו את החותמת שהמעשה שלהם הוא חלק מהקמת המדינה, ולא קיבלו את ההסדר המשפטי לישיבה שלהם בפיסת הקרקע השם ישבו עליה.

אין ליבנו. אין לנו שום דבר נגד זה שסביב כל מחרשה, בכל מושב וקיבוץ, מקימים מוזיאון ויש לילדים ולצאצאים של אלה שישבו שם, את הפריבילגיה להסתובב בגאון ולהרגיש את הקשר ואת השייכות שלהם כאן במדינה ולומר סבא שלי הקים את המדינה. אבל עצוב לנו. אנחנו בהחלט מברכים על כך, אבל עצוב לנו שילד לצאצא, אם הוא בסיירת גבעתי ואם הוא נמצא בכל מקום שהוא, מאלה שגרו וחיו בליפתא, היום צריכים להסתובב עם חותמת של פולש.
<היו"ר דוד אמסלם:>
תודה. תודה רבה.

חבר הכנסת יוסי יונה, אתה רוצה להתייחס לעניין? 

<יוסי יונה (המחנה הציוני):>
כן.

<היו"ר דוד אמסלם:>
או שאתם רוצים לשמוע קודם את אנשי המקצוע?

<יוסי יונה (המחנה הציוני):>
לשיקול דעתך, אדוני יושב הראש.

<היו"ר דוד אמסלם:>
אני מציע לך אחריה. בדרך כלל אני נוהג לתת לכם לדבר, אבל פה זו שאלה ציבורית.

<יוסי יונה (המחנה הציוני):>
אני מכבד את שיקול דעתך.

<היו"ר דוד אמסלם:>
מינהל מקרקעי ישראל פה?

<רות  אפריאט:>
כן אדוני.

<היו"ר דוד אמסלם:>
בבקשה.

<רות  אפריאט:>
שלום. שמי רות אפריאט, אני יועצת משפטית של מרחב עסקי ירושלים ברשות מקרקעי ישראל. אני חייבת לומר שנאמרו כאן הרבה עובדות שהן למצער לא מדויקות. בסופו של יום - - -

<היו"ר דוד אמסלם:>
כמו מה?

<רות  אפריאט:>
אז אני אתחיל. כנגד תושבי, לא כל תושבי ליפתא, כ-14 תביעות הוגשו כנגד אנשים שהם נעדרי זכויות בקרקע. זאת אומרת בניגוד לנטען, הם לא יושבו שם על ידי גורמי סוכנותיים, התיישבותיים. הם נעדרי זכויות. אני יכולה רק להקריא משפט מפסק הדין של הגברת מועלם, שבית המשפט אומר – אקדים ואומר את המאוחר ואומר שמסקנתי היא שאופיר מועלם פלש למקרקעין לאחר השנים 1996-1997 וביצע את הבנייה תוך שידע כי המינהל מנהל הליכים לפניו אחיו מהמקרקעין.

<ליז מועלם:>
אמרת אחיו.

<היו"ר דוד אמסלם:>
שנייה, חברה, חברה.

<רות  אפריאט:>
וכנגד מר עובדיה עובדיה גם כן ניתן פסק דין של בית המשפט, שקבע שלא הוכיח - - -

<היו"ר דוד אמסלם:>
בלי פסקי דין.

<רות  אפריאט:>
לא, אדוני - - -

<היו"ר דוד אמסלם:>
לא. תעני לי רגע, ברשותך. אני אתחיל עם הבן אדם עם כובע הגרב, מנשה מוסה. הוא פולש?

<רות  אפריאט:>
הוא נמצא בקרקע ללא כל זכות.

<היו"ר דוד אמסלם:>
מה זה נמצא בקרקע? כמה שנים הוא נמצא בקרקע?

<רות  אפריאט:>
אני לא יודעת כמה שנים הוא נמצא בקרקע.

<היו"ר דוד אמסלם:>
אני שואל, תגידי לי. אני רוצה להבין. כמה שנים הוא בקרקע, שהוא ללא כל זכות? ומי אמור היה להסדיר את הזכות שלו?

<רות  אפריאט:>
זו בדיוק הנקודה. העובדה שהם לא מוסדרים, אז זה אומר שהם ללא זכויות, משום שככל שהיו להם זכויות, ככל שהם היו מיושבים שם על ידי גורמים התיישבותיים, היו מסדירים את זכויותיהם. העובדה שזה לא כך מעידה על - - -

<היו"ר דוד אמסלם:>
רות, אני רוצה לשאול אותך שאלה באמת עקרונית, מוסרית, אמיתית. תתנתקי כרגע מהפרוצדורה המשפטית. בואי נצא. האנשים האלה הפסידו בבתי משפט בגלל שזו הדרך, בגלל שהם לא יודעים איך להתמודד עם זה. אבל אני שואל שאלה. בא יהודי, עלה לישראל כשהוא היה בגיל 20. הושיבו אותו שם או שהוא נאלץ להגיע לשם, לא חשוב כרגע מה הסיטואציה. אני מניח שמישהו אמר לו לך לשם. ישב שם. 

סביר להניח שבאותה תקופה, בטח מהמקום שהוא הגיע, אני מניח שהוא לא ידע לקרוא, הוא לא ידע לכתוב עברית, אז הוא בא והוא שמח שהוא הגיע לארץ ישראל ושמו אותו בבית והוא התחיל לקום ולחפש לעצמו עבודה, לפרנס את משפחתו. 

<רות  אפריאט:>
אדוני, אנשים - - -

<היו"ר דוד אמסלם:>
איך הוא נטול זכויות?

<רות  אפריאט:>
אנשים ששמו אותם בבתים וכשעשו סקרים ומצאו שהם שם, אז הסדירו את זכויותיהם.

<היו"ר דוד אמסלם:>
איזה סקרים? מתי עשו סקרים?

<רות  אפריאט:>
רשות הפיתוח ועמידר - - -

<היו"ר דוד אמסלם:>
מי עשה סקרים?

<רות  אפריאט:>
אני לא מדברת רק על ליפתא, אני מדברת על - - -

<היו"ר דוד אמסלם:>
לא, לא, אבל אני רוצה להתמקד בליפתא.

<רות  אפריאט:>
לא, אבל אני רוצה להסביר בדיוק למה מכלל הן שומעים לאו. כאשר יושבו תושבים ולא בליפתא, אני מדברת על אזורים אחרים של רשות הפיתוח, בקרקעות שבעצם הוקנו מנכסי נפקדים לרשות הפיתוח ומרשות הפיתוח נוהלו על ידי עמידר. בשנות ה-50 עמידר היו עורכים סקרים ואנשים היו באים ומסדירים את זכויותיהם והיו להם חוזים של דיירות - - -

<היו"ר דוד אמסלם:>
איזה סוג סקרים את מכירה? את ראית סקרים כאלה?

<רות  אפריאט:>
עמידר ערכו סקרים.

<היו"ר דוד אמסלם:>
אני שואל. אני אתן לך דוגמא. אני אשאל שאלה, למשל בשכונת מוסררה.

<רות  אפריאט:>
במוסררה עשו סקרים, כן אדוני.

<היו"ר דוד אמסלם:>
תקשיבי, אני מכיר את שכונת מוסררה על בוריה. אני גם יודע את האבולוציה של ההתפתחות שם. אני יודע איך זה קרה. דרך אגב, רוב התושבים שם, בניגוד למשל לממילא, שבממילא המדינה דאגה לפנות אותם אחד על אחד ולשווק את הקרקע לאנשים עשירים מאד, במוסררה זה היה הטקט הבא והם לא הסכימו. והיום רוב תושבי מוסררה שגדלו בשכונה, הם עדיין בבתים. הם גם רכשו אותם במחירים כאלה ואחרים, מוזלים מאד.

<רות  אפריאט:>
בדיוק.

<היו"ר דוד אמסלם:>
לא, אבל לא בשנות ה-50. אני שואל שאלה. איך הבן אדם הזה, את מסבירה לו שאין לו זכויות בקרקע, ברמה המוסרית של העניין. עזבי משפטית. משפטית הוא בא, לא קנה, אולי קנה ממישהו ולא רשם ולא הבין ולא ידע לקרוא עיתון. פרסמו בעיתון, אבל אני רק שואל איך אין לו זכויות לדעתך ברמה המוסרית?

<רות  אפריאט:>
משום שהוא לא רכש את הזכויות האלה, אדוני ולא הסדיר את הזכויות האלה, ותפקידנו לנהל את קרקעות המדינה בסופו של דבר ולהקצות אותם למי שזכאי לכך על פי דין. הנושא הזה של תפיסות קרקעות במשך שנים ללא הסדרה - - -

<היו"ר דוד אמסלם:>
מה זה תפיסת קרקע? דרך אגב, זה היה גבול אז. תביני, באותה תקופה אך אחד לא רצה לבוא לליפתא. אני אספר לך. אני הרי מכיר את ירושלים טוב, אני נולדתי פה. בשכונות האמורות, גם מוסררה, גם ממילא, גם ליפתא, זה היו שכונות ספר. אף אחד לא רצה לגור שם. הביאו יהודים שעלו לארץ, בעיקר מכל מיני מדינות מצפון אפריקה ומכורדיסטן ושמו אותם במקומות האלה. 

<רות  אפריאט:>
זו בדיוק הנקודה, שאנחנו טוענים שלא שמו אותם.

<היו"ר דוד אמסלם:>
שנייה, דקה. 

<קריאה:>
איך את יודעת שלא שמו אותם?

<רות  אפריאט:>
אני יכולה רגע?

<היו"ר דוד אמסלם:>
לא, לא. 

<יוני יוחנן:>
אדוני יושב הראש, אפשר משפט?

<היו"ר דוד אמסלם:>
לא יוני, לא צריך.

<ליז מועלם:>
אני רוצה להגיד משהו.

<היו"ר דוד אמסלם:>
אני כרגע מול המנהל. 

<רות  אפריאט:>
אדוני, אם אני יכולה להשלים.

<היו"ר דוד אמסלם:>
לא, לא, תעני לי רק שנייה. אני רוצה להבין, באו אנשים והתיישבו שם והיה נוח למדינה שהם שם בגלל, כמו שאמרתי, זה היה ספר. הם שמרו על הגבול באופן פיזי. 

<ליז מועלם:>
היינו בשר תותחים. 

<היו"ר דוד אמסלם:>
שנייה, לא צריך לענות. אני מכיר את זה, מה קרה. עכשיו, לימים, ודרך אגב, אם השכונות האלה עדיין היו שכונות והקרקע הייתה באיזה שהוא חרטיטניק, מה שנקרא, אף אחד לא צריך אותה, אף אחד לא היה מדבר איתם. הם היו שם 200 שנה, אין בעיה. פתאום הקרקע נהייתה יקרה ואז המדינה נזכרה, תשמע, רק רגע, בוא נפנה אותם, מה הם עושים שם? אין להם זכות, לא קנו, לא רכשו, אין להם חוזה. נשמע לך סביר? 

<רות  אפריאט:>
אדוני, זה לא עניין של נשמע לי סביר או לא נשמע לי סביר. זה עניין שבסופו של דבר יש כאן אנשים שמחזיקים, יש כאן טענות שנטענות שבסופו של דבר בבתי המשפט נמצאו שלא נכונות. זאת אומרת לבוא ולהגיד שאנחנו שם מימי שנות ה-50, כשבית המשפט קובע בממצא עובדתי שהם פלשו לקרקע בשנת 1996 - - -

<רחל עזריה (כולנו):>
די, נו, תפסיקי לחזור לאותו סיפור. באמת. לא, זה לא מכבד. דודי, זה לא מכבד. זה לא מכבד.

<היו"ר דוד אמסלם:>
כל המשפחות הגיעו בשנת 1996? היהודי הזה הגיע בשנת 1997?

<רות  אפריאט:>
לא, אבל יש כאלה שהסבים היו שם בשנות ה-50, כך הם טוענים לפחות ואחר כך הילדים והנכדים. גם לנכדים וגם לצאצאים, ונניח ש - - -

<היו"ר דוד אמסלם:>
כן, כן. רק שנייה. אני שואל שאלה. אני רוצה להבין משהו. 

<רות  אפריאט:>
לי אין זכות מהדירה של סבא שלי ב - - -

<יוסי יונה (המחנה הציוני):>
יש אנשים שיש להם. את יודעת שיש אנשים שיש להם במדינה הזאת, דור שלישי?

<רות  אפריאט:>
אתה מדבר בוודאי על - - - 

<יוסי יונה (המחנה הציוני):>
נכון, נכון. 

<רות  אפריאט:>
בסדר, זה לא מגזר עירוני.

<יוסי יונה (המחנה הציוני):>
לא, זה לא בסדר. אדוני יושב הראש, ישנם מנגנונים בארץ - - -

<היו"ר דוד אמסלם:>
שנייה, שנייה.

<יוסי יונה (המחנה הציוני):>
לא, היא אומרת - - -

<רות  אפריאט:>
תושב שיכון באופקים, שקיבל את הדירה שלו באופקים שצריך לשלם עליה שכירות, לנכד שלו ולבן שלו יש זכות להישאר - - -

<יוסי יונה (המחנה הציוני):>
סליחה, לאדם שגר - - -

<היו"ר דוד אמסלם:>
למה לא? לא הבנתי למה לא. 

<יוסי יונה (המחנה הציוני):>
אני שואל אותך, אדם שגר ב - - -

<היו"ר דוד אמסלם:>
אם מישהו גר באיזה קיבוץ בצפון, אין זכויות לבן שלו בקיבוץ? לא הבנתי. 

<רחל עזריה (כולנו):>
רגע, שנייה, ומי שקנה דירה בדמי מפתח, אחר כך הוא רוכש את הדירה הזאת - - -

<רות  אפריאט:>
אבל הם לא רכשו.

<רחל עזריה (כולנו):>
זה היא הנותנת.

<היו"ר דוד אמסלם:>
חברת הכנסת עזריה - - -

<רות  אפריאט:>
אם הם היו דיירים מוגנים, אז זה לא הדיון שהיה מתקיים פה. הם לא דיירים מוגנים, זו בדיוק הנקודה. אם הם היו דיירים מוגנים, את צודקת. הייתה להם זכות לרכוש ולקבל את החכירה והם היו הופכים להיות חוכרים לכל דבר ועניין. הם לא עמדו ברף המינימאלי להוכיח זכויות. 

רק כדי להשלים את התמונה, לא הייתה כאן איזו שהיא קומבינה עם העירייה. מה שקרה, אנחנו ניהלנו את התיקים האלה והם היו תלויים ועומדים והתנהלו בבתי המשפט. מה שקרה, שבמקביל החלו הליכי הפקעה של עיריית ירושלים בגלל הצורך בהרחבת כביש מספר 1. מרגע שהעירייה הפקיעה את הקרקע היא הפכה להיות בעלת הזכויות, לכן אין לנו כבר אינטרס, אין לנו עניין לנהל את ההליכים האלה - - -

<היו"ר דוד אמסלם:>
איך לכם אינטרס?

<רות  אפריאט:>
משום שאנחנו לא בעלי הזכויות, אין לנו את הזכות המשפטית - - -

<היו"ר דוד אמסלם:>
אז אתם בעצם העברתם אותם לעירייה עם הבתים, עם הכל, העברתם אותם. גלגלתם את הבעיה.

<רות  אפריאט:>
העירייה היא בעלת הזכויות בקרקע. 

<היו"ר דוד אמסלם:>
דרך אגב, איך אתם מעבירים קרקע עם תושבים לעירייה? את יכולה להסביר לי?

<רות  אפריאט:>
לא העברנו. ההפקעה זה הליך סטטוטורי - - -
<היו"ר דוד אמסלם:>
אני מכיר, אני מבין מה זה הפקעות מצוין. אני רק שואל ברמה העקרונית, המוסרית, איך את מעבירה קרקע, גם אם בהליך הפקעה, שיש עליה תושבים, בלי שאת פותרת את הבעיה עם התושבים, עדיין? למה את לא נותנת אותה נקייה לעירייה?

<רות  אפריאט:>
אין לי עניין ל-. מה זאת אומרת פנויה? אנחנו מבחינתנו הם צריכים לפנות את ידם. אנחנו הגשנו תביעות לסילוק יד. 

<היו"ר דוד אמסלם:>
לא, גברתי.

<רות  אפריאט:>
ברגע שהקרקע הופקעה ובעלי הקרקע הפכו להיות עיריית ירושלים, עיריית ירושלים, מכוח דיני ההפקעה, מנהלת את ההליכים. מדובר בנורמות משפטיות שונות לחלוטין. 

<קריאה:>
אז איך - - - 

<היו"ר דוד אמסלם:>
רק שנייה, לא להפריע גברתי. אני נתתי לך את זכות הדיבור. פה לא מדברים יותר. גמרת, נגמר.

<רות  אפריאט:>
מדובר בנורמות משפטיות שונות לגמרי. אנחנו כבעלי קרקע ניהלנו את ההליכים לסילוק יד מכוח החזקתם שלא כדין בקרקע.

<היו"ר דוד אמסלם:>
אני מבין את כל המשפטים. אני רק שואל ברמה העקרונית. אני מבין את התהליכים כאן. אתם גלגלתם את הבעיה לעירייה.

<רות  אפריאט:>
לא גלגלנו. העירייה - - -

<היו"ר דוד אמסלם:>
היות ואין לכם עניין, אתם לא יכולים למכור את זה, זה כביש, אז העברתם לעירייה. תשברו את הראש איתם אתם.

<רות  אפריאט:>
העירייה לא הפקיעה את השטח הזה כדי לעזור לרשות מקרקעי ישראל. היא הפקיעה את השטח הזה כי היא רוצה להרחיב את כביש מספר 1.

<היו"ר דוד אמסלם:>
בוודאי, אבל אני מניח שאם היו על הקרקע הזאת עוד כמה בניינים חוקיים, אז אתם הייתם צריכים להתמודד איתם, לא העירייה.

<רות  אפריאט:>
לא אדוני, לא. ברגע שקרקע היא מופקעת, אנחנו לא מנהלים את הליכי הפינוי מכוח ההפקעה. זה סמכות שנתונה ל-. ואף יותר מזה, אם אני הייתי נותנת פיצוי על קרקע שהופקעה, אז היו באים ואומרים לי סליחה, מה את - - -

<היו"ר דוד אמסלם:>
למה לא התנגדתם להפקעה בגלל שיש שם אנשים?

<רות  אפריאט:>
מבחינתנו הם נעדרי זכויות, ומצד שני - - -

<היו"ר דוד אמסלם:>
אני שואל, הרי אתם לא מהאו"ם. הרי מישהו בא, אם אני רוצה לקחת מכם קרקע, עכשיו עיריית ירושלים תבוא ותרצה להפקיע איזו שהיא קרקע לטובת עניין כלשהו שלא נראה לכם, אתם תתנגדו, כמו כל דבר שאתם עושים.

<רות  אפריאט:>
אדוני, אנחנו בוחנים כל דבר כזה.

<יוסי יונה (המחנה הציוני):>
אדוני יושב הראש, אבל היא השיבה לך. היא אמרה כי הם נעדרי זכויות ולכן - - -

<רות  אפריאט:>
ויש צורך ציבורי בהרחבת כביש מספר 1.

<היו"ר דוד אמסלם:>
זאת אומרת בעצם אתם הבנתם שהצורך העירוני הוא מוצדק ואין פה תושבים שבעצם יכולים, איך אמרת, שאין להם זכויות. כסף לא רואים מהם. לא רואים מהרצועה הזאת, אז לכן אתם איבדתם עניין בעניין, גלגלתם את העסק לעיריית לירושלים, שהיא תתמודד איתם.

<רות  אפריאט:>
אנחנו לא גלגלנו את העסק. עיריית ירושלים פעלה ב - - - תחת סמכותה לפעול על פי דין.

<היו"ר דוד אמסלם:>
דרך אגב, את שאר השטחים בליפתא אתם מנהלים?
<רות  אפריאט:>
אין - - -

<היו"ר דוד אמסלם:>
בתכנית, בתכנית המקורית.

<רות  אפריאט:>
התכנית כרגע לא ברת מימוש בגלל סוגיה של עתיקות שם. כרגע אין הליכים לשימור - - -

<היו"ר דוד אמסלם:>
נכון, אבל אתם התקדמתם שם בתכנון כמעט עד כדי שיווק, כולל גם מרכז הכפר. כל התכנון היה שם - - -

<רות  אפריאט:>
נכון, וזה נעצר בגלל סוגיה של עתיקות ויש עבודה מול - - -

<היו"ר דוד אמסלם:>
כן, אבל עדיין הזכויות שלכם שם ועדיין אתם מתכוונים להוביל את העניין הזה ולא העברתם את זה גם לעיריית ירושלים. 

<רות  אפריאט:>
כי זה לא בר הפקעה, אדוני. אם זה היה מופקע זה היה עובר לעיריית ירושלים. זו החלוקה. רשויות מקומיות מנהלות - - -

<מיקי לוי (יש עתיד):>
סליחה, בבקשה. אני לשיטתך מבקש להתקדם איתך. פסקי דין, הכל, הכביש צריך להיות מורחב, האם מבחינה מוסרית, המדינה או מי מטעמה, בא ואמר האנשים האלה יושבים? אני לשיטתך אותך. פסקי דין והרחבת הכביש, בסדר. פאקט. האם המדינה באה מבחינה מוסרית ואומרת חברים, אי אפשר לזרוק 13 משפחות, צריך לפצות אותן כדי שיראו את עתידן במקום אחר? מישהו בא ועשה את זה? בסדר. כל הזמן חוקים, חוקים, חוקים. יש לנו נשמה של יהודים גם.

<היו"ר דוד אמסלם:>
לא קשור רק לנשמה. אני רוצה לבוא ברמה העקרונית, שלא הצלחתי להבין עד היום. דרך אגב, זה עובר כחוט השני. לפני שבועיים היינו בשכונת הארגזים. יש פה איזו תופעה שאני לא מבין אותה. לא מבין. אני המום. באה המדינה, כאילו איזה משהו שם למעלה, כמה פקידים, דרך אגב שאני מרים את הראש אני לא רואה מדינה, אני רואה פקיד. מחליט שלבן אדם הזה אין זכות. למה? אין לו חוזה, אין לו צייטלה, לא כתוב. אדוני החוצה. אני רוצה לראות שזה היה אבא שלו אם הוא היה אומר לו את זה. 

עכשיו הבן אדם יושב שם כבר 50 שנה. מה הוא? זה שק תפוחי אדמה? אני רוצה להבין. בא, אדוני, קום, תלך.
<מיקי לוי (יש עתיד):>
וכמה משפחות, על כמה כסף מדובר?

<היו"ר דוד אמסלם:>
עכשיו על מה מדובר? זה אנשים שישבו שם בקרקעות שאף אחד לא רצה לשבת. נניח שאם הם היו עכשיו עולים לארץ והיו באים, נכנסים לאיזה שהוא בניין שנמצא בכיכר ציון. מבין. האנשים האלה הגיעו בשנות ה-50 למדינת ישראל. ירושלים הייתה בעצם עיר שהייתה בעיה בכלל לגור בה. כל השכונות האלה היו שכונות ספר, שנהרגו שם אנשים וילדים שפחדו להסתובב שם. היו יורים עליהם בשגרה.

<מיקי לוי (יש עתיד):>
אדוני, הכנסת יושבת על השיח באדר. 

<היו"ר דוד אמסלם:>
לא צריך. את כל הזמן מצביעה ואני לא אתן לך את רשות הדיבור בגלל שאני לא צריך וזה מוציא אותי מהריכוז. 

<קריאה:>
סליחה, אבל יש לי משהו חשוב להגיד.

<היו"ר דוד אמסלם:>
לא חשוב. אז אמרתי שלא. גברתי, גם אם יש לך משהו חשוב, לא. אנחנו סיכמנו את הפרק של התושבים. הבנו את הרעיון. אני אומר, ואז מה קורה? האנשים שם חיו מתוך ציונות, באו לשם. דרך אגב, אני רוצה לספר לך, האנשים היותר מבוססים בירושלים לא באו לשכונות האלה. הם חיו במרכז העיר. אותם שמו שם. עכשיו מה קרה? פתאום הקרקע הייתה יקרה. פתאום מפתחים את ליפתא. דרך אגב, הם חיו שם בתנאים לא תנאים. לא היה להם שבילים. 

דרך אגב, אני רוצה להגיד לך משהו. גם עין כרם היה אותו כפר. אותם אתם לא מפנים.

<רות  אפריאט:>
בעין כרם, אדוני, זה בדיוק ההבדל.

<היו"ר דוד אמסלם:>
רק שנייה. בגלל ששם היו אנשים קצת יותר מתוחכמים, שידעו להביא את הפתק. 
<רות  אפריאט:>
לא אדוני. בעין כרם היו, אנחנו מכירים את עין כרם לפני ולפנים. בעין כרם יושבים דיירים מוגנים והיה הסדר, משום שהיה שם - - -

<היו"ר דוד אמסלם:>
אבל את נכנסת לפרוצדורה. זה מה שאת לא מבינה.
<רות  אפריאט:>
אבל אדוני - - -
<היו"ר דוד אמסלם:>
הבן אדם הזה לא ידע איך להיות דייר מוגן. הרי באותה נקודת זמן - - -

<רות  אפריאט:>
הוא צריך להיות, הוא לא צריך לדעת. זה בדיוק העניין.

<היו"ר דוד אמסלם:>
שנייה, דקה. לא צריך - - -

<קריאה:>
השופטת מלכה אביב החליטה שאנחנו - - -

<היו"ר דוד אמסלם:>
גברתי, גברתי - - -

<קריאה:>
אז למה לא סגרתם? היו סוגרים - - -

<היו"ר דוד אמסלם:>
גברתי, עוד משפט אני מוציא אותך. אני אומר, האנשים האלה הרי לא ידעו איך להסדיר את עצמם. בעין כרם היו אנשים שידעו להסדיר את עצמם. זו הייתה אוכלוסייה מסוג מסוים.

<רות  אפריאט:>
אדוני, האוכלוסייה של עין כרם - - -

<היו"ר דוד אמסלם:>
אני מכיר אותה.

<רות  אפריאט:>
גם אנחנו מכירים אותה היטב. אנחנו יושבים על תיקי עין כרם באמת לפחות אחת לשבוע, משום שיש שם עוד תיקים שנמצאים בעוד הליכי הסדרה ויש עוד כאלה שרוכשים את זכויות החכירה. אנחנו מנהלים את תיקי עין כרם באמת עד ליום זה באופן שוטף, ולבוא ולהגיד שזו אוכלוסייה הרבה יותר - - -

<רחל עזריה (כולנו):>
לא, יש בעין כרם ויש עין כרם כאלה. זה בדיוק הסיפור.

<רות  אפריאט:>
אבל אנחנו לא מדברים על תושבי עין כרם החדשים, ש - - -

<רחל עזריה (כולנו):>
לא, לא קשור לתושבי עין כרם החדשים. יש את המקוריים ויש את עמק התימנים ויש תושבי עין כרם. אנחנו יודעים את זה.

<רות  אפריאט:>
ואנשים תפסו והסדירו את זכויותיהם בשנות ה-50 ויש להם חוזים של דיירים מוגנים וגם כאלה שאין להם חוזים, הם מראים לנו את זכאותם ואנחנו עושים את זה. זה כל ההבדל, אדוני.

<היו"ר דוד אמסלם:>
תודה רות, הבנתי.

<רות  אפריאט:>
אני רק אבקש להשלים משהו לגבי העתירה לבג"ץ, כי נשמעה כאן טענה. ההליך לבג"ץ, ואני חייבת להגיד שאני לא מצאתי שום קשר בין מר יוחנן לבין העתירה לבג"ץ. העתירה לבג"ץ הוגשה על ידי עורך דין תל אביב - - -

<תומר רוזנר:>
מה זה משנה? מה זה משנה?

<רות  אפריאט:>
אני רוצה להשלים את התמונה. הוגשה על ידי עורך דין שטען שהוא מייצג תושבים בתל אביב. זה רק למען שהעובדות לא יבלבלו אותנו. עכשיו, במסגרת העתירה, העתירה טענה שיש נוהל שלא פורסם. במסגרת תגובת המדינה הובהר שהנוהל הזה משנות ה-50 פורסם גם פורסם והוסדרו על בסיסו זכויות. 
עמדת המדינה הייתה שצריך לדחות את העתירה הזאת על הסף וגם לגופה. בית המשפט המליץ לעותר למחוק את העתירה - - -

<תומר רוזנר:>
לא, לא, לא, גברת אפריאט, סליחה. בתגובת המדינה נאמר גם דבר נוסף.
<רות  אפריאט:>
נאמר בשולי הדברים, מבלי לפגוע בעמדה העקרונית.

<תומר רוזנר:>
נכון, רק דקה. הדברים שנאמרים בשולי הדברים הם לא דברים שוליים. 

<רות  אפריאט:>
הם נאמרים למען שלמות התמונה ומבלי לגרוע מהעמדה - - -

<תומר רוזנר:>
עכשיו יפה, רק דקה. נכון, עמדתכם הייתה שמבחינת הדין, שורת הדין, מדובר בפולשים וצריך לפנות אותם.

<רות  אפריאט:>
לא, לא. לא. העתירה הרי לא נגעה לפולשים או לא לפולשים. העתירה דיברה על נוהל. העתירה לא דיברה על מקרים - - -

<תומר רוזנר:>
מאה אחוז, מאה אחוז.

<היו"ר דוד אמסלם:>
דרך אגב, - - - בנהלים. 

<תומר רוזנר:>
סליחה, השאלה היא פשוטה. בשולי העתירה, זה נכון שזה נאמר בשולי הדברים, אבל הדבר לא שולי לחלוטין. נאמר שהמדינה נכונה לבחון לפנים משורת הדין ולקיים עבודת מטה, כדי לבדוק את הסדרת הזכויות. אבקש להמציא לוועדה הזו את עבודת המטה שנעשתה.

<רות  אפריאט:>
עבודת המטה - - -

<תומר רוזנר:>
היו ישיבות?

<רות  אפריאט:>
יש ישיבות שמתקיימות מעת לעת. 

<תומר רוזנר:>
מצוין. יש פרוטוקולים לישיבות האלה?

<רות  אפריאט:>
אני לא יודעת, אני אבדוק, אבל זה משהו שהוא נעשה - - -

<תומר רוזנר:>
לא, לא, לא, גברתי. אתמול שוחחנו איתך מהלשכה המשפטית וביקשנו שהדבר ייבדק לקראת הדיון היום. 

<רות  אפריאט:>
אז אני - - -

<תומר רוזנר:>
מדוע הוא לא נבדק?

<רות  אפריאט:>
אני יודעת שהתקיימו מספר ישיבות.

<תומר רוזנר:>
מי השתתף בישיבות?

<רות  אפריאט:>
לא יודעת.

<היו"ר דוד אמסלם:>
את השתתפת בישיבות?

<רות  אפריאט:>
לא, אני לא השתתפתי.

<היו"ר דוד אמסלם:>
אז איך את יודעת שהיו ישיבות?

<רות  אפריאט:>
אני בדקתי עם אנשים ש - - -

<תומר רוזנר:>
אז מי? תגידי לנו מי השתתף.

<היו"ר דוד אמסלם:>
תגידי לנו מי, שנבקש את הפרוטוקולים של הישיבות.

<רות  אפריאט:>
אז אני מסבירה. הליך בחינת הלגליזציה זה עבודת מטה רחבה שמצריכה עבודת מטה נרחבת.

<תומר רוזנר:>
ללא ספק.

<רות  אפריאט:>
זה משהו שנעשה - - -

<דב חנין (הרשימה המשותפת):>
זה מוכיח שאתם שוקדים בזה המון זמן, אם זו עבודת מטה נרחבת.

<קריאה:>
מדצמבר 2012.

<רות  אפריאט:>
אנחנו עוסקים בזה, אבל גם במסגרת העתירה, שהוגשה בשנת 2012, התביעות כנגד תושבי ליפתא הוגשו בשנת 2008 והובהר שאנחנו לא מפסיקים שום הליכים משפטיים תלויים ועומדים. זאת אומרת - - -

<רחל עזריה (כולנו):>
אבל עזבו, אבל לא. 

<רות  אפריאט:>
לא, ראשית על הדיון הזה הרי אין לזה כמעט השלכה, משום שמרבית התביעות הן תחת ההפקעה, ותחת ההפקעה אנחנו לא - - -

<היו"ר דוד אמסלם:>
טוב.

<רות  אפריאט:>
הליך הלגליזציה לא יסייע ולא יועיל והוא לא רלבנטי.

<היו"ר דוד אמסלם:>
טוב, רות, תודה רבה. תומר, אני הבנתי את הרעיון באופן כללי ואני רוצה פה להבהיר. אתה יודע מה, אני רוצה לשמוע שתי דקות את משרד המשפטים ואחרי זה נעבור לחברי הכנסת, בגלל שאני רואה את העסק יותר בהיבט הציבורי, פחות בעניין המשפטי, בגלל שאם אנחנו נמשיך בעניין המשפטי, בסוף עוד יסתבר שהם צריכים לשלם למדינה עוד משהו, בגלל שזה המשפטים במדינה, אתה יודע. 
אז בואו נשמע את משרד המשפטים. 

<איגי פז:>
אני עורך דין איגי פז ממשרד המשפטים. האמת שאין לי הרבה מה להוסיף, מעבר למה שרות אמרה. יש הליכים משפטיים, חלקם תלויים ועומדים, חלקם הוכרעו ברמה של ערכאה של בית המשפט העליון.
<היו"ר דוד אמסלם:>
לא, זה לא מעניין אותי. אני שואל אותך שאלה ברשותך, איגי. תגיד לי איגי, אתם מדי פעם בפעם מביאים הצעות חוק לכנסת ואנחנו דנים עליהן. לפעמים זה בוועדות האלה, לפעמים בוועדות אחרות. אני שואל אותך שאלה ברמה העקרונית, כפקיד, שאתם, בדרך כלל מי שיוזם את החוקים זה הפקידים. זה פחות המיניסטרים, הם פחות בקיאים בעניין. 

<איגי פז:>
היום זה כבר פחות נכון.

<היו"ר דוד אמסלם:>
לא חשוב. ברוך השם. אבל אני רוצה לשאול אותך שאלה ברמה העקרונית, המוסרית. עזוב, בוא נניח עכשיו באנו למדינת ישראל, עכשיו אני ואתה יושבים וצריכים ליזום הצעות חוק ואנחנו פקידים, שנינו ואנחנו שומעים את הסיפור הזה. אתה לא חושב שאנחנו צריכים להסדיר את הזכויות שלהם בזה שבן אדם שבא משנות ה-50, גם אם הוא לא רכש את הקרקע, הוא לא צריך לרכוש. זה קרקע שלו. בעצם העניין שהוא יושב שם באותה נקודת זמן, אף אחד לא רצה לשבת בביצה הזאת או בגבול הזה, ולהסדיר לו את הזכויות שלו?

<איגי פז:>
תראה אדוני, אני חושב שהשאלה היא קצת יותר מורכבת מאשר שהתשובה תהיה עליה בכן ולא. אני חושב שבסוף יש פה גם שאלות רוחביות. יש פה אזור אחד, יש פה נקודה אחת ויש הרבה מקומות בארץ - - -

<היו"ר דוד אמסלם:>
כמה כאלה מקומות יש בארץ?

<איגי פז:>
מכל מיני עדות, מכל מיני מגזרים.

<היו"ר דוד אמסלם:>
שאלתי כמה כאלה. תראה, אני הייתי בשכונת הארגזים, בשבוע שעבר היינו אני ויוסי יונה. בשכונת עמל אתם כבר הייתם גם. יש גם את שלם. אין עוד הרבה שכונות בארץ. השאלה האם עכשיו אנחנו בשנים האלה, שאנחנו נמצאים היום, בעידן שלנו, האם אנחנו צריך לעשות ויקוב הדין את ההר ולקחת אותם בערכים של היום. 

הרי בסופו של דבר הייתה איזו שהיא רמת מוסרית אז והתנהלות בשנות ה-50, שהיא לא דומה להיום. זה אופרה אחרת. גם ההתייחסות של המדינה לקרקע הייתה שונה. אז הקרקע לא הייתה שווה כמעט כלום, היה מלא קרקע במדינת ישראל – רק תבוא ותיקח. רק תסדר את העניין. תסדר את החוזה, תשלם כמה לירות וזה שלך. 

<מיקי לוי (יש עתיד):>
רק תתיישב.

<היו"ר דוד אמסלם:>
רק תתיישב, תיקח. רק תבוא תירשם. הם רק לא ידעו איך להירשם, אבל מה? עברו 70 שנה והיום שופטים אותם במשקפיים של היום. זאת השאלה שאותי מטרידה ואני חושב שפה אתם לא רואים את העסק.

<רחל עזריה (כולנו):>
נכון.

<איגי פז:>
תראה, אני לא בא לשים את עצמי במקום ה - - -

<היו"ר דוד אמסלם:>
לא, תשים, תשים. 

<איגי פז:>
במקום הרשות המחוקקת, אבל יש פה השלכות רוחב - - -

<היו"ר דוד אמסלם:>
לא, תיתן לי עצה. תראה, אני אגיד לך, אנחנו יושבים פה, איגי, ואני אגיד לך למה שואל. לנו חשוב כאן לשמוע באמת את העמדה שלך. חשוב לי לראות איך חושב פקיד שיושב במשרד המשפטים, בגלל שבסופו של דבר אני מניח שנצטרך, אנחנו, לבצע את שינוי החקיקה על מנת להסדיר את הזכויות. אבל חשוב לי לדעת מה אתה חושב.

<איגי פז:>
תראה, אם אתה מתייחס לחקיקה פרטנית, אז תעלה השאלה למה דווקא פה מסדירים ולמה שם - - -

<היו"ר דוד אמסלם:>
לא חשבתי פרטנית, לא. משנות ה-50.

<איגי פז:>
אבל אם אתה תלך על חקיקה כללית, כל מי שנמצא בשנות ה-50 שנמצא במקרקעין יקבל זכויות, אז יש חקיקה - - -

<רחל עזריה (כולנו):>
לא, לא כל.

<איגי פז:>
תראי, אם היה - - -

<רחל עזריה (כולנו):>
לא, אל תגדיר יותר ממה שצריך.

<איגי פז:>
אם היו אנשים שקיבלו זכויות מהמדינה - - -

<היו"ר דוד אמסלם:>
תגיד לי, אני שואל שאלה אחרת. 

<איגי פז:>
יש להניח שהראיות האלה - - -

<היו"ר דוד אמסלם:>
איגי, רק שנייה. אני ארחיב את הדיון עוד חמש דקות. הרי גם למשל בנושא של עמידר, בזמנו, המדינה בעצם חוקקה את החוק שמי שיושב בקרקע או בדירה של המדינה, יכול לרכוש אותה בערך של 20% משוויה. זאת אומרת המדינה אז הבינה - - -
<מיקי לוי (יש עתיד):>
כולל דירות היום.

<היו"ר דוד אמסלם:>
רק דירות. המדינה אז הבינה שזה לא ככה סתם. בא בן אדם, נכון שהוא בא לפני 50 שנה ונכון שהקרקע של המדינה ונכון שהוא לא שילם, אבל תשמע, עברו כבר 40 שנה, יש לו זכויות בקרקע, בוא נסדיר לו את זה, בוא ניתן לו את הצ'ופר. זה לא צ'ופר, זה מגיע לו הכל. אני לא הייתי נותן לו את זה חינם, אבל נגיד נתנו 20%, בסדר. אבל אתה מבין שיש איזו שהיא חשיבה. לא נראה לך שצריך להיות משהו בדברים האלה? שאתם צריכים ליזום איזו שהיא הצעה שאנחנו נקדם אותה? 

<איגי פז:>
יש הבדל בין אזורים ומקומות ושכונות שבהם יש ראיות מוצקות לזה שהמדינה באה ויישבה את האנשים שם בשנות ה-50, לדוגמא כפר שלם, שרשות מקרקעי ישראל, למיטב ידיעתי, עובדת ושוקדת על מתווה לפיצוי מי שמתגורר שם, לבין מקומות שבהם אין ראיות מוצקות. ובסוף - - -

<היו"ר דוד אמסלם:>
טוב, איגי, תודה רבה. חבר הכנסת יונה, בבקשה.

<יוסי יונה (המחנה הציוני):>
אדוני יושב הראש, אני יושב כאן ובאמת מתקומם למול הכאב של המשפחות, גם משפחת מועלם, משפחת עובדיה, משפחת מוסיה ויוני יוחנן. פשוט העוינות גם, שזה יותר מקומם אותי, העוינות שמשתקפת מהדברים של נציגי מינהל מקרקעי ישראל כלפי התושבים והעקשנות הבלתי מוסברת הזאת, להמשיך ולכנות אותם כפולשים. אנשים שבאמת חיו שם שנים, כפי שאתה ציינת, אדוני יושב הראש, במקומות שאף אחד לא רצה ולא יכל להתגורר בהם.

והנה, מה הוא המנגנון המגוחך שבאמצעותו מבקשים להסדיר את הזכויות שלהם? סקר. סקר. אז פרסמו סקר, בשנות ה-50 ומי שלא נענה לסקר, ותארו לכם אנשים שחלקם אולי לא ידעו קרוא וכתוב ולא הייתה להם את היכולת הפוליטית ולא היה להם את ההון התרבותי ללכת ולהיענות לסקר, הרי שהזכות שלהם מופקעת לדיור הוגן במדינת ישראל. 

זה פשוט מקומם, ההתעמרות המתמשכת הזאת בתושבים היא בלתי נסבלת. באמת אנשים, כפי שתואר כאן, מלח הארץ, שהתיישבו במקומות האלה כשאף אחד לא היה מוכן לשבת שם והנה, עד היום נמשכת הסאגה המטורפת הזאת, שמתעמרים בהן.

13 משפחות, לכל הרוחות. האם לא יכול היה מינהל מקרקעי ישראל לבוא בנדיבות אליהם ולומר להם שמעו, שילמתם כבר, באמת שילמתם מחיר יקר מאד במשך השנים הללו ואנחנו נעשה את ההסדר הזה ונבוא בנדיבות.

אני לא פוחד מהרחבה, אדוני יושב הראש. כן, יש המון מקומות בארץ שממשיכים להתעמר בתושבים בגלל שהם לכאורה פולשים. לא. הם לא פולשים.

לכן אדוני יושב הראש, אני מציע ואנחנו עשינו את זה במקרה של שכונת הארגזים. אתה צודק, יש כאן איזה שהוא דיון משפטי עקר. אני חייב לומר שהדיון המשפטי הוא עקר. הפרוצדורות האלה הן עקרות. הבה אנחנו נבוא ונגיד לרשויות הללו אתם יודעים מה? אנחנו נלך. אתה ציינת את ההבחנה הזאת בין המישור הפרוצדוראלי, אדוני יושב הראש, לבין המישור המוסרי. בואו אנחנו ניקח באמת ונפעל במישור המוסרי.
אני מציע שאנחנו נחוקק חוק מטעמה של ועדת הפנים, נביא אותו לכנסת ונגיד לכם תודה רבה על העבודה "המסורה" שאתם עשיתם למול התושבים ואנחנו נחוקק את החוק הזה ונביא לכך שהאנשים הללו, שזכויותיהם עד כה הופקעו מהם, או לא כובדו, אכן הזכויות שלהם יכובדו.

תודה, אדוני יושב הראש.

<היו"ר דוד אמסלם:>
תודה רבה. חבר הכנסת מיקי לוי, בבקשה.
<מיקי לוי (יש עתיד):>
אני אשתדל לקצר כדי לאפשר לאחרים. יש כאן 13 משפחות. גברתי ואדוני, הפקידים הבכירים שנמצאים כאן, מוסרית, עזבו אתכם. הכנסת יושבת על שייח באדר. כשהוציאו את האנשים מכאן פיצו אותם ונתנו להם אפשרות כספית להתיישב במקום אחר. למה? כי רצו לבנות את הכנסת. עכשיו רוצים להקים את כביש מספר 1, להרחיב אותו פעם למסלול השלישי. 

תשבו לעזאזל עם 13 משפחות, תסכמו איתן, זה לא הרבה כסף. אני באתי מהמשרד שם למטה, לפני רק שנה. אני יודע, זה לא הרבה כסף – 13 משפחות. אפשר למצוא פתרון מוסרי. אל תכריחו אותנו לחוקק חוק נקודתי כדי לפצות אותם. ואם אתם לא תשאירו לנו פתח ולא תשבו איתם כדי לראות איך אתם מפצים את המשפחות האלה, אז בסדר. יש פסיקה של בית משפט. אנחנו נצטרך לחוקק חוק שיפצה אותם באופן ישיר, כי לא יכול להיות שאנחנו זורקים אותם לרחובות.

<היו"ר דוד אמסלם:>
תודה רבה. חברת הכנסת עזריה, משפט אחרון ואני מסכם.

<רחל עזריה (כולנו):>
כן, אני רוצה לומר שני דברים. אני אהיה ממש קצרה. אחד, קודם כל אני מבינה שהליך הפיצוי אמור להיות מול משרד התחבורה? 

<היו"ר דוד אמסלם:>
לא, לא, לא. עזבי, לא חשוב. אני לא נכנס לזה.

<רחל עזריה (כולנו):>
טוב, בסדר.

<היו"ר דוד אמסלם:>
זה מזכיר לי את המערכון של הגשש – בוא תיקח מפה 50 ₪ ו-30 ₪ לתחכום בגלל שאנחנו משפחה. בבקשה. 

<רחל עזריה (כולנו):>
תראו, אין הרבה מה להוסיף, אבל נאמר פה באיזה שהוא שלב, נטען על ידי מינהל מקרקעי ישראל שאין שום הוכחה שהאנשים הובאו על ידי המדינה ושבעצם היה צורך של המדינה ליישב את התושבים בליפתא. עכשיו, יכול להיות שהם לא מצליחים לעשות את הלינקג' עד הסוף, אבל יש לנו פה מכתבים שמראים, משנת 1949. זאת אומרת המדינה בשנת 1949 בוודאי הייתה זקוקה לאותם אנשים שילכו ויגורו שם וזה נאמר. אתמול בשעה חמש בערב קיבלנו הודעה במשרד הקליטה – היום יבואו כ-100 עולים, מתיישבים, אל ליפתא התחתונה.
<רות  אפריאט:>
ליפתא התחתונה, בדיוק גברתי. זה בדיוק ההבדל. היו ניסיונות ל - - -

<היו"ר דוד אמסלם:>
לא, לא, לא, גברתי. חברת הכנסת עזריה, אנחנו פה לא בדיון משפטי.

<רחל עזריה (כולנו):>
טוב, בסדר. לא מדובר על התושבים האלה. ועדיין - - -

<היו"ר דוד אמסלם:>
בבקשה, משפט לקינוח.

<רחל עזריה (כולנו):>
משפט לקינוח. את יודעת, אני חייבת לומר, יש משהו מאד מכעיס בהתנהלות הזאת, בסדר? יש פה פצעים שותתים. יש פה בעיה שנמצאת בעומק של החברה הישראלית וכולנו יודעים את זה. וזה נמצא במספר מאד מצומצם של מקומות ברחבי הארץ. ואנחנו יודעים טוב מאד, טוב מאד, מה היה הסיפור. 

אנחנו יודעים איך אנשים קיבלו דירות בדמי מפתח בשכונות אחרות בירושלים והנכדים היום יכולים להינות מהשווי של הדירה במרכז העיר ירושלים, בגלל שאנשים הלכו לעולמם. ופה אתם בעצם אומרים שבגלל סיטואציה - אפשר לומר משפטית ואפשר לומר חברתית – ואני לא אבחר את המילים המתאימות, למרות שלדעתי זה לגמרי סיטואציה חברתית. ואתם יושבים פה וכאילו מנפנפים בזה שלא מגיע לאף אחד שום דבר. 

אז עם אנשים שבמקרה הגיעו ממקומות אחרים בעולם ויושבו במקומות אחרים, הכל מוסדר. עכשיו אני מציעה שלטובת החברה הישראלית פשוט תסדירו את זה. תמצאו את הפתרונות - - -

<היו"ר דוד אמסלם:>
רחל, רחל - - -

<רחל עזריה (כולנו):>
לא, כי זה - - -

<היו"ר דוד אמסלם:>
רחל!

<רחל עזריה (כולנו):>
כן, מה?

<היו"ר דוד אמסלם:>
אני נתתי לך משפט.

<רחל עזריה (כולנו):>
בסדר, שנייה. ואז היא אמרה - - -

<היו"ר דוד אמסלם:>
לא, לא, רחל עזריה. 

<רחל עזריה (כולנו):>
אוף.

<היו"ר דוד אמסלם:>
רחל עזריה, כשאני נותן לך משפט אז תגידי את המשפט. את נותנת איזה נאום לאומה עכשיו.

<רחל עזריה (כולנו):>
טוב, אז אני אגיד את המשפט. אז המשפט הוא שפשוט תמצאו פתרון למספר מתחמים המצומצמים האלה, ותפסיקי להגיע לפה עם מין כאילו, כן, עם עוינות. כאילו זה לא קשור לאף אחד. את יודעת מה? הסיפור הוא לא האנשים שיושבים פה, למרות שליבי יוצא אליהם. הסיפור הוא הפצע הזה שיש בחברה שלנו, שאנחנו צריכים לפתור אותו כבר.

<היו"ר דוד אמסלם:>
רחל עזריה.

<רחל עזריה (כולנו):>
תודה, דודי.

<היו"ר דוד אמסלם:>
רחל.

<רחל עזריה (כולנו):>
שפעם הבאה לא תדברי ככה, ואז אני מבטיחה לא להתעצבן. זהו.

<היו"ר דוד אמסלם:>
רחל, גם אם את מתעצבנת, אז כשאני מבקש ממך לסיים, תסיימי.

<רחל עזריה (כולנו):>
אתה צודק.
<היו"ר דוד אמסלם:>
חברת הכנסת נאוה בוקר, שני משפטים.

<נאוה בוקר (הליכוד):>
ממש בקצרה. קודם כל אני רוצה להודות לך שנענית לבקשה שלי גם בין השאר, ואתה מקיים את הדיון החשוב הזה, כי באמת, מההתנהלות הזאת עולות שאלות קשות ואני חושבת שצריך לפעול לתיקון העוול הזה, שנמשך כבר כל כך הרבה שנים. אני מחזקת פה. כבר נאמר הכל.

מילה אחרונה, צריך לסיים עם התופעה הזאת של העולים החדשים מקום המדינה. תודה.

<היו"ר דוד אמסלם:>
תודה רבה לך. דב חנין, קח לך דקה וחצי ואני אסכם גם דקה.

<דב חנין (הרשימה המשותפת):>
תודה לך אדוני יושב הראש. האמת היא, פשוט נמאס. נמאס מהסיפורים האלה על האנשים שיושבים בבית שלהם עשרות שנים ופתאום מתחילים להתייחס אליהם כפולשים ורוצים לזרוק אותם בלי פיצויים. קרקע יקרה, הפתרונות נורא אפשריים, אין שום סיבה להתעקש ועכשיו מספרים לנו על נוהל משנות ה-50 שהם לא שמו לב אליו.

זה מזכיר לי ממש את פרק הפתיחה במדריך הטרמפיסט לגלקסיה. אני לא יודע אם אתם זוכרים את זה. בן אדם מתעורר בבוקר, רואה דחפורים עולים לו על הבית. בא בטענות, אומרים למה לא התווכחת. היו במרתף של איזה שהוא משרד הרבה שנים, הרבה חודשים הייתה תכנית שהיית יכול להתנגד אליה ולא התנגדת. ואז הבן אדם הזה יוצא מהבית ומסתבר שבאותו זמן מגיעה חללית וכדור הארץ מושמד. כל כדור הארץ מושמד. וגם לתושבי כדור הארץ הייתה אפשרות להתנגד, כי גם על כדור הארץ תוכננה גלקסיה, תוכנן כביש עוקף גלקסיה. 

<היו"ר דוד אמסלם:>
אנחנו במלחמת הכוכבים עכשיו? בסרט? לאן לקחת אותי?

<דב חנין (הרשימה המשותפת):>
לא. כביש עוקף גלקסיה. התכנית הזאת - להרוס את כדור הארץ כדי להקים במקומו כביש עוקף גלקטי - הייתה נמצאת מופקדת ב - - - ואף אחד מתושבי כדור הארץ לא התנגד. זה בדיוק הסיפור. 

אתם באים לאנשים האלה ואתם רוצים לזרוק אותם מהבתים כי הם לא התייחסו לאיזה נוהל שאתם פרסמתם באופן סודי בשנותה-50? אני לא יודע אם הדבר הזה נועד להצחיק אותנו, לקומם אותנו או לזעזע אותנו. אבל את הסיפור הזה חייבים לסיים אותו בדרך נורא פשוטה.
<היו"ר דוד אמסלם:>
בוא נסכם את שלושתם ביחד. הכל יחד.

<דב חנין (הרשימה המשותפת):>
לתת לאנשים פיצוי.

<היו"ר דוד אמסלם:>
קורה לי הכל יחד. בהתחלה זה מצחיק אותי, אחרי זה זה מעצבן אותי, אחרי זה מזעזע אותי.

<דב חנין (הרשימה המשותפת):>
בדיוק. לתת לאנשים האלה פיצוי, לפתור את הבעיה אחת ולתמיד ולהפסיק לספר לנו על נהלים שנשמרו במרתף סודי לאורך עשרות שנים.

<היו"ר דוד אמסלם:>
תודה, תודה רבה. בבקשה, יואב.

<יואב בן צור (ש"ס):>
טוב, אני רוצה להצטרף לכל הדוברים שנמצאים פה ובאמת אני חושב שהגיע הזמן לסיים את העוול הזה. 13 משפחות זה לא - - - ועם כל מה שהיה, האנשים האלה ישבו פה שנים רבות, משנת 1948, ולא בגלל שהם עולים מכורדיסטן או מתימן, אלא בגלל שהם אנשים שגרו. 

<מיקי לוי (יש עתיד):>
למה? דווקא.

<יואב בן צור (ש"ס):>
לא, אל תגיד דווקא. לא אומרים דווקא, אפילו שאתה כורדי ואני תימני. ולכן אני קורא באמת לכולם להגיע איתם להסדר. תודה.

<היו"ר דוד אמסלם:>
תודה רבה. רבותי, עוד איזה מישהו מרגיש שיש לו בבטן איזה משפט שהוא לא אמר אותו? 

<יוני יוחנן:>
אני רוצה לסכם.
<היו"ר דוד אמסלם:>
אוקיי, יוני. אתה שני משפטים ואני מסכם.

<יוני יוחנן:>
הטענות של מינהל מקרקעי ישראל לגבי הבג"ץ ונוהל הנכסים - - -

<היו"ר דוד אמסלם:>
לא, אל תיכנס לזה. 

<יוני יוחנן:>
לא, אני לא רוצה להיכנס לזה, אבל אני רק רוצה להגיד פה דבר אחד. הרי הנוהל הזה שפורסם בשנות ה-50 בעיתון "דבר", כמו שהם טוענים, אז אני שאלתי וגם הם בעתירה, בתגובה שלהם, כמה תושבים ידעו לקרוא את הנוהל הזה ולהכשיר את הזכויות? 

<היו"ר דוד אמסלם:>
כבר דיברנו על זה.

<מיקי לוי (יש עתיד):>
כמה קנו עיתון "דבר" וקראו? תפסיק לבלבל את המוח.

<יוני יוחנן:>
ברחביה - - -

<היו"ר דוד אמסלם:>
יוני, לא צריך. חברה, תודה רבה. אנחנו חוזרים חזרה. אתם רוצים נצא החוצה, נפתח את הדיון ונחזור עוד הפעם? 

<ענת יוחנן:>
אפשר משפט?

<יוני יוחנן:>
את יודעת מה, משפט אחד, בגלל שאת כל הזמן - - -

<ענת יוחנן:>
אוקיי, אני ענת, אשתו של יוני. 25 שנה נשואה לו. אני רוצה שהיא תקשיב, הגברת רות. יש לי שני דברים ממש קצרים ואני אקצר. לעניין הרגשי, חבר הכנסת מיקי לוי אמר מספיק. הבן שלי משנת 2007, ויש לי ארבעה ילדים שחיים ב-תובעים אותנו, תובעים אותנו, תובעים אותנו. לא קל לי היה. אני הבאתי פג, כי לא היה לנו מספיק חשמל וכשהייתי מדליקה חשמל, תנור חשמלי קטן, אז היו אמפרים בודדים, ובשנת 1992 אני מדברת איתך. שלך היה חשמל בבית, אני הבאתי פג, כי לא מספיק חם בבית. תביני. זה הקטע הרגשי, ונעזוב אותו כרגע.

אני רק רוצה ללכת לקטע כן המשפטי. השופטת מלכה אביב באה אליכם וקבעה שאנחנו ברי רשות. למה המשכתם והעברתם את זה לעיריית ירושלים?
<היו"ר דוד אמסלם:>
לא, לא, לא, תודה. סליחה, גברתי ענת. 

<ענת יוחנן:>
למה העברתם את זה - - -

<היו"ר דוד אמסלם:>
למה העברתם את זה ל - - -

<היו"ר דוד אמסלם:>
ענת, ענת, אנחנו לא שם. אני כרגע לא בית משפט פה ולא נכנס לנושאים הפרטיים באמת. 

אני רוצה לסכם, ברשותכם. קודם כל, שמתם לב באמת לתופעה שהיא די נדירה בדיונים בכנסת, שיש פה תמימות דעים בנשוא הזה, בין כל חלקי הבית. באמת, אין פה אופוזיציה, קואליציה, ערבים, יהודים. כולם אותו דבר. 

<יואב בן צור (ש"ס):>
זה רק בוועדה הזאת.

<היו"ר דוד אמסלם:>
לא, לא, גם בסוגיה הזאת, באמת. דרך אגב, זו סוגיה כמו שאמרתי, אנחנו עשינו סיור ודיון גם על שכונת הארזים ואני מקווה שלא יהיה לי עוד דיון מהסוג הזה, בגלל שאז אני מבין כמה אטימות יש במדינת ישראל, כל פעם שאני מגיע לאירוע הזה.

אני רוצה לסכם, ברשותכם. אני אכתוב מכתב לשר האוצר, שבו אני אבקש ממנו לקחת את העסק אליו ליד. לא לפקידים, אליו ליד, ולהתחיל להוביל דיון לאן הוא חושב שצריך לקחת את הנושא ברמת המדינה. ואם צריך לשנות חקיקה, שהוא ישנה אותה. 

אני אתן לנושא הזה חודשיים ימים, ולא אני אעשה דיון נוסף כאן ואנחנו נעשה שינוי חקיקה. אנחנו. זאת אומרת אני אעשה שינוי חקיקה ואני אצרף את כל חברי הוועדה, בגלל שאם אתם רוצים חוקים, נסדיר חוקים. בסוף יש. 

אני מאמין בכזה דבר, אני מאמין בזה שיש צדק ואז אתה לוקח את החוק, מסדיר אותו שהצדק יעבוד. לא הפוך. לא יש חוק ואז אתה מסדיר את המציאות על פי החוק.

אז לכן אני חושב שזה הכיוון שצריך להיות כאן. אני מציע לכם, באמת, גם לשבת לפני כן עם שר האוצר או לשבת עם יושב ראש מינהל התכנון, מינהל מקרקעי ישראל. לשבת איתו ולנסות להסדיר איתם עוד לפני שנגיע לתוצאה הזאת.

<רות  אפריאט:>
הקרקע היום בבעלות עיריית ירושלים. 

<היו"ר דוד אמסלם:>
לא, לא, לא. אני כרגע לא רואה - - -

<מיקי לוי (יש עתיד):>
זו העברת אחריות.

<היו"ר דוד אמסלם:>
שנייה. אמרתי, אנחנו לא רואים את עיריית ירושלים צד בעניין בכלל. היא קבלן מבצע. היא לא צד בעניין. היא לא לקחה את התושבים, היא לא אחראית על התושבים. זה היה בעצם תושבים שישבו שם. אתם דרך אגב, גם במדינה, אם את רוצה אני אראה לך גם את חוף פלמחים שעשינו. תחזירו את הגלגל לאחור אם אתם רוצים. אין לנו שום בעיה עם זה. אבל בסופו של עניין האחריות היא שלכם, כרגע בוודאי לתושבים.

אז לכן זה מה שאני אעשה. אני רק מציע לכם להתחיל ללכת איתם ולנהל איתם דין ודברים, כדי שלא נגיע בעוד חודשיים לאותה נקודה, ואז אנחנו נצטרך להוביל חקיקה שהיא תהיה בעצם על הראש שלכם, מה שנקרא.

תודה רבה לכולם וניפגש בעוד חודשיים, אני מקווה רק בבשורות טובות. 
<הישיבה ננעלה בשעה 10:10.>

